《喜迁莺 代谢二尹贺张立庵受奖 有引》
明代·任环

关西人杰。有对日丹心，凌霜老节。鹏起秋风，龙腾春浪，早岁声华奇绝。

多少苍生命脉，些子王章机诀。全仗赖，有脚阳春，无情冷铁。

堪悦。真个是，民困方苏，百里弦歌彻。子厚情思，九龄风致，才望齐贤并列。

休羡名高豸府，更看声流龙阙。有时节，凤诏飞来，岩廊调燮。

作者简介：（1519—1558）山西长治人，字应乾，号复庵。嘉靖二十三年进士。历任广平、沙河、滑县知县，迁苏州府同知。三十四年，与俞大猷破倭寇于陆泾坝、马迹山，斩获颇多。环与士卒同寝食，所得悉均分。将士感激，愿为用命。官至山东右参政。有《山海漫谈》。